**Projektas**

**KAIŠIADORIŲ RAJONO SAVIVALDYBĖS TARYBA**

**SPRENDIMAS**

**DĖL KAIŠIADORIŲ RAJONO SAVIVALDYBĖS TARYBOS 2021 M. VASARIO 25 D. SPRENDIMO** **NR. V17E-38 ,,DĖL KAIŠIADORIŲ RAJONO SAVIVALDYBĖS BENDROJO UGDYMO MOKYKLŲ TINKLO PERTVARKOS 2021–2025 METŲ BENDROJO PLANO PATVIRTINIMO“ PAKEITIMO**

2025 m. vasario 20 d. Nr. V17E-

Kaišiadorys

Vadovaudamasi Lietuvos Respublikos vietos savivaldos įstatymo 15 straipsnio 4 dalimi, Lietuvos Respublikos švietimo įstatymo 28 straipsnio 3 dalies 3 punktu, 58 straipsnio 1 dalies 3 punktu, Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, 35.5 papunkčiu, Kaišiadorių rajono savivaldybės taryba n u s p r e n d ž i a:

Pakeisti Kaišiadorių rajono savivaldybės bendrojo ugdymo mokyklų tinklo pertvarkos 2021–2025 metų bendrojo plano, patvirtinto Kaišiadorių rajono savivaldybės tarybos 2021 m. vasario 25 d. sprendimu Nr. V17E-38 ,,Dėl Kaišiadorių rajono savivaldybės bendrojo ugdymo mokyklų tinklo pertvarkos 2021–2025 metų bendrojo plano patvirtinimo“, 1 priedą ,,Mokyklų steigimo, reorganizavimo, likvidavimo, pertvarkymo ir struktūrinių pertvarkymų planas“ ir 11 punktą išdėstyti taip:

|  |  |  |  |  |  |
| --- | --- | --- | --- | --- | --- |
| ,,11. Kaišiadorių r. Žiežmarių mokykla-darželis ,,Vaikystės dvaras“ su Pakertų skyriumi ,,Aitvaras“ ir Žiežmarių skyriumi ,,Varpelis“;  ikimokyklinio, priešmokyklinio ir pradinio ugdymo programos. | Nuo 2025 m. rugsėjo 1 d. nutraukiama Pakertų skyriaus ,,Aitvaras“ veikla. | 2025 m. rugpjūčio 31 d. | Kaišiadorių r. Žiežmarių mokykla-darželis ,,Vaikystės dvaras“ su Žiežmarių skyriumi ,,Varpelis“. | Pradinė mokykla.  Ikimokyklinio, priešmokyklinio, pradinio ugdymo programos.“ |  |

Šis sprendimas per vieną mėnesį nuo jo paskelbimo arba įteikimo suinteresuotam asmeniui dienos gali būti skundžiamas Kaišiadorių rajono savivaldybės tarybai (Katedros g. 4, Kaišiadorys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Kauno apygardos skyriui (Laisvės al. 36, LT-44240 Kaunas) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka, arba Regionų administraciniam teismui bet kuriuose šio teismo rūmuose (Šiaulių rūmai, Dvaro g. 80, Šiauliai; Panevėžio rūmai, Respublikos g. 62, Panevėžys; Klaipėdos rūmai, Galinio Pylimo g. 9, Klaipėda; Kauno rūmai, A. Mickevičiaus g. 8A, Kaunas) Lietuvos Respublikos administracinių bylų teisenos įstatymo nustatyta tvarka.

Savivaldybės meras

Sprendimo projektą teikia

Savivaldybės meras Šarūnas Čėsna

Rengėja

Edita Navickienė

2025-01-06

|  |  |  |  |  |
| --- | --- | --- | --- | --- |
| Lina Lukoševičienė | Rasa Baranauskaitė | Asta Masaitienė | Tomas Vaicekauskas | Karolis Petkevičius |

**sprendimo**

**,,DĖL KAIŠIADORIŲ RAJONO SAVIVALDYBĖS TARYBOS 2021 M. VASARIO 25 D. SPRENDIMO NR. V17-38 ,,DĖL KAIŠIADORIŲ RAJONO SAVIVALDYBĖS BENDROJO UGDYMO MOKYKLŲ TINKLO PERTVARKOS 2021–2025 METŲ BENDROJO PLANO PATVIRTINIMO“ PAKEITIMO“ PROJEKTO AIŠKINAMASIS RAŠTAS**

2025 m. sausio 30 d.

Kaišiadorys

1. **PROJEKTO TIKSLAI IR UŽDAVINIAI**

Sprendimo projektas parengtas vadovaujantis Lietuvos Respublikos vietos savivaldos įstatymo 15 straipsnio 4 dalimi, Lietuvos Respublikos švietimo įstatymo 28 straipsnio 3 dalies 3 punktu, 58 straipsnio 1 dalies 3 punktu, Mokyklų, vykdančių formaliojo švietimo programas, tinklo kūrimo taisyklių (toliau – Taisyklės), patvirtintų Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, 35.5 papunkčiu.

Kaišiadorių rajono savivaldybėje mokyklų tinklas tvarkomas, vadovaujantis Kaišiadorių rajono savivaldybės bendrojo ugdymo mokyklų tinklo pertvarkos 2021–2025 metų bendruoju planu, patvirtintu Kaišiadorių rajono savivaldybės tarybos 2021 m. vasario 25 d. sprendimu Nr. V17E-38 ,,Dėl Kaišiadorių rajono savivaldybės bendrojo ugdymo mokyklų tinklo pertvarkos 2021–2025 metų bendrojo plano patvirtinimo“ (toliau – Tinklo planas). Išanalizavus mokinių skaičiaus kaitą Kaišiadorių r. Žiežmarių mokyklos-darželio ,,Vaikystės dvaras“ (toliau – Mokykla) Pakertų skyriuje ,,Aitvaras“ (toliau – Skyrius), siūlomas šis Tinklo plano pakeitimas: ,,nuo 2025 m. rugsėjo 1 d. nutraukti Kaišiadorių r. Žiežmarių mokyklos-darželio ,,Vaikystės dvaras“ Pakertų skyriaus ,,Aitvaras“ veiklą“, nes šiame Skyriuje stebimas ugdytinių skaičiaus mažėjimas:

* 2020–2021 m. m.  – 16;
* 2021–2022 m. m.  – 15;
* 2022–2023 m. m. – 12 / 14 (2 atvyko vėliau);
* 2023–2024 m. m.  – 9 / 11 (2 vėliau išsibraukė, 4 atvyko);
* 2024–2025 m. m. – 5 / 6 (1 atvyko po rugsėjo 1 d. – perkeltas iš kito skyriaus grupės, grupėje yra 2 vaikai, kurių gyvenamoji vieta yra Žiežmariai).

Skyriaus ugdytiniai nuo 2025 m. rugsėjo 1 d. būtų ugdomi Mokykloje arba jos skyriuje ,,Varpelis“, atsižvelgiant į tėvų pageidavimus, nes Mokykloje yra pakankamai laisvų vietų. Laisvos vietos (2025 m. vasario 1 d. duomenimis):

* ,,Vaikystės dvaras“: 15 vietų (2 – 1,5–3 metų vaikams; 12 – 2–5 metų vaikams; 1 – priešmokyklinio amžiaus vaikui);
* Skyrius „Varpelis“: 8 vietos (7 – 3–5 metų vaikams; 1 – priešmokyklinio amžiaus vaikui);
* Pakertų skyrius ,,Aitvaras“: 10 vietų (mišri grupė – 2–5 metų vaikams).

Mokykloje iš viso yra 33 laisvos vietos. Skyriuje esamas mokinių skaičius neužtikrina pakankamo finansavimo.

Atkreiptinas dėmesys, kad vaikų, laukiančių eilėje ir norinčių ugdytis Skyriuje nuo 2025 m. rugsėjo 1 d., nėra. Vienas vaikas (laukiantis eilėje) bus laikinai priimtas į Skyrių ugdytis nuo balandžio 1 d. (tėvai informuoti apie planuojamą Skyriaus uždarymą). Be to, gautas Mokyklos prašymas dėl Skyriaus uždarymo vasaros laikotarpiui nuo liepos 1 d. iki rugpjūčio 29 d.

Pažymėtina, kad 2025 m. sausio 14 d. Kaišiadorių rajono savivaldybės komanda: Kaišiadorių rajono savivaldybės vicemeras Tomas Vaicekauskas, Kaišiadorių rajono savivaldybės administracijos Švietimo, kultūros ir sporto skyriaus vedėja Lina Lukoševičienė, vyr. specialistės: Laima Čekaitienė ir Edita Navickienė kartu su Mokyklos direktore Alma Reklaitiene ir direktoriaus pavaduotoja ugdymui Jūrate Filmanavičiene dalyvavo susitikime su Mokyklos Skyriaus darbuotojais, ugdytinių tėvais (globėjais, rūpintojais). Susitikime buvo pristatyta Skyriaus situacija, aptarta kiekvieno vaiko galimybė ugdytis mokykloje ar jos Skyriuje ,,Varpelis“ bei kiekvieno darbuotojo galimybė toliau tęsti darbą Mokykloje.

Vadovaudamasis Taisyklių 35.4 papunkčiu, Kaišiadorių rajono savivaldybės administracijos Švietimo, kultūros ir sporto skyrius 2025-01-15 raštu Nr. SD-3 ,,Dėl Kaišiadorių rajono savivaldybės bendrojo ugdymo mokyklų tinklo pertvarkos 2021–2025 metų bendrojo plano pakeitimo“ kreipėsi į Mokyklą dėl bendruomenės supažindinimo apie siūlomą Tinklo plano pakeitimą ir Mokyklos tarybos pritarimo. Gautas Mokyklos 2025-01-29 raštas Nr. S-27 ,,Dėl Kaišiadorių rajono savivaldybės bendrojo ugdymo mokyklų tinklo pertvarkos 2021–2025 metų bendrojo plano pakeitimo“, kuriame teigiama, kad 2025-01-22 vykusiame Mokyklos tarybos posėdyje (protokolo Nr. MDT-1) sprendimo projektui buvo pritarta.

**2. LĖŠŲ POREIKIS IR ŠALTINIAI**

\_

**3. SIŪLOMOS TEISINIO REGULIAVIMO NUOSTATOS, LAUKIAMI REZULTATAI**

–

**4. KITI SPRENDIMUI PRIIMTI REIKALINGI PAGRINDIMAI, SKAIČIAVIMAI AR PAAIŠKINIMAI**

Bus keičiami Kaišiadorių r. Žiežmarių mokyklos-darželio ,,Vaikystės dvaras“ nuostatai.

Švietimo, kultūros ir sporto

skyriaus vyr. specialistė Edita Navickienė