**KAIŠIADORIŲ RAJONO SAVIVALDYBĖS**

**GARBĖS PILIEČIO VARDO SUTEIKIMO KOMISIJOS**

**POSĖDŽIO PROTOKOLAS**

2025-02-06 Nr. 1

Kaišiadorys

Posėdis įvyko 2025-02-06.

Posėdžio pirmininkas – Gintaras Gružauskas, Kaišiadorių rajono savivaldybės tarybos narys.

Posėdžio sekretorius – Justas Mišeikis, Kaišiadorių rajono savivaldybės tarybos posėdžių sekretorius.

Dalyvauja:

Komisijos nariai: Borisas Geicenas, Rugilė Grendaitė (nuotoliniu būdu), Olijardas Lukoševičius, Karolis Petkevičius, Marijonas Vaicekauskas.

Kviestieji asmenys: Švietimo, kultūros ir sporto skyriaus patarėja Ilona Grabijolienė, Švietimo, kultūros ir sporto skyriaus vyriausioji specialistė Justina Jakštaitė, Žiežmarių kultūros centro direktorė Irena Taukinaitienė.

Posėdžio pirmininkas Gintaras Gružauskas informuoja, kad Kaišiadorių rajono savivaldybės Garbės piliečio vardo suteikimo komisijoje yra 7 nariai, posėdyje dalyvauja 6 komisijos nariai, t. y. kvorumas yra. Akcentuoja, jog komisija yra gavusi prašymą suteikti Savivaldybės garbės piliečio vardą Lietuvos dailininkui, vitražistui, profesoriui Kaziui Morkūnui, kuriam 2025 m. kovo 4 dieną sukanka 100 metų. Komisijos nariai bendru sutarimu siūlo svarstyti pateiktą siūlymą.

DARBOTVARKĖ:

Dėl Kaišiadorių rajono savivaldybės garbės piliečio vardo suteikimo Kaziui Morkūnui.

SVARSTYTA. Dėl Kaišiadorių rajono savivaldybės garbės piliečio vardo suteikimo Kaziui Morkūnui.

Posėdžio pirmininkas Gintaras Gružauskas pristato pateiktus dokumentus: Žiežmarių kultūros centro 2024-12-18 raštą Nr. SR-422 ,,Dėl Kaišiadorių rajono savivaldybės garbės piliečio vardo suteikimo Kaziui Morkūnui”, Kazio Morkūno biografiją, papildomą informaciją iš Visuotinės lietuvių enciklopedijos ir Lietuvos Respublikos Seimo internetinių svetainių (pridedama). Siūlo pasisakyti posėdyje dalyvaujantiems kviestesiems asmenims bei komisijos nariams.

Žiežmarių kultūros centro direktorė Irena Taukinaitienė akcentuoja, kad iki šiol Kaziui Morkūnui nebuvo suteiktas Garbės piliečio vardas yra garbės skola jam. Sako, jog rajone turime vieną Nacionalinės premijos laureatą tekstilininką Feliksą Jakubauską ir Vyriausybės premijos laureatą Kazį Morkūną. Pažymi, jog Kazio Morkūno darbai yra Kauno IX forto muziejuje, bažnyčiose, Lietuvos Respublikos Seimo rūmuose, Kaišiadorių kultūros centre, Kaišiadorių katedroje, Partizanų kapinėse, jis buvo parengęs projektą Žiežmarių bažnyčiai. Sako, kad jis niekada neišsižadėjo Žiežmarių bei Kaišiadorių krašto, kuriame baigė gimnaziją. 2008 metais įvyko susitikimas su Kaziu Morkūnu, buvo surengta jo kūrybos darbų paroda. Akcentuoja, kad 2025 m. kovo 4 dieną Kaziui Morkūnui sukanka 100 metų, todėl reikėtų jį deramai pagerbti ir pasididžiuoti, kad rajone turime tokį žmogų. Sako, jog buvo susisiekta su jo dukra, kuri apie savo tėvą pateikė daug informacijos, kurią ji teikė ir enciklopedijai, į kurią atsižvelgiant ir buvo pateikta informacija Garbės piliečio vardo suteikimo komisijai. Prašo suteikti Kaziui Morkūnui Garbės piliečio vardą, o apie kitokius jo vardo įprasminimus derėtų pagalvoti kultūros srities atstovams. Informuoja, kad š. m. kovo 11 d. bus surengta jo studentų darbų paroda-pristatymas, kuriame pakviesta dalyvauti ir Kazio Morkūno dukra, todėl būtų prasminga, jei tuo metu Kaziui Morkūnui būtų suteiktas Garbės piliečio vardas, būtų įteiktos regalijos.

Komisijos narė Rugilė Grendaitė informuoja, jog praėjusiais metais Istorinės atminties įamžinimo komisija siūlė vieną iš gatvių Žiežmariuose pavadinti Kazio Morkūno vardu, taigi, šios amenybės reikšmė tikrai yra žinoma ir suvokiama.

Komisijos narys Olijardas Lukoševičius akcentuoja, jog Kaišiadorys Kaziui Morkūnui buvo labia svarbūs ir tai žino, nes teko su juo bendrauti, o 2010 metais pabūvoti jo dirbtuvėse Vilniuje. Sako, kad jo darbai monumentalūs, kadangi vitražas brangi elitinė dailės rūšis ir mūsų kraštietis yra vienas iš žymiausių šios dailies rūšies atstovų, kurio didesnis nei šimto kvadratinių metrų vitražas yra net ir Lietuvos Respublikos Seimo rūmuose. Pažymi, kad jo vitražas yra Kaišiadorių kultūros centre, kurį jis sukūrė 1976 metais būtent šiam kultūros centrui, kad jis būtų matomas, bet neužgožtų to, kas vyksta scenoje. Pristato Kazio Morkūno sąsajas su Kaišiadorių kraštu, dailės mokytojų įtaką jo kūrybai. Akcentuoja, jog Kazys Morkūnas tas žmogus, kurį turėtume atsiminti ir svarstyti dėl Garbės piliečio vardo jam suteikimo.

Gintaras Gružauskas sako, jog belieka apgailestauti, kad iki 2014 metų Kaziui Morkūnui nebuvo suteiktas Garbės piliečio vardas, todėl turėtume jam atiduoti šią skolą.

Irena Taukinaitienė pristato informaciją apie Kazio Morkūno giminės palikuonis.

Posėdžio pirmininkas Gintaras Gružauskas siūlo komisijos nariams balsuoti dėl siūlymo Kaziui Morkūnui suteikti Garbės piliečio vardą.

Už tai, kad siūlyti Savivaldybės tarybai suteikti Kaziui Morkūnui Kaišiadorių rajono savivaldybės garbės piliečio vardą, komisijos nariai pritarė vienbalsiai.

NUSPRĘSTA:

Siūlyti Savivaldybės tarybai suteikti Kaziui Morkūnui Kaišiadorių rajono savivaldybės garbės piliečio vardą.

Posėdžio sekretorius Justas Mišeikis informuoja, kad bus rengiamas sprendimo projektas, prie kurio bus pridėtas šios komisijos posėdžio protokolas ir teikiamas svarstyti šio mėnesio Savivaldybės tarybos posėdyje.

Pastaba. Posėdžio įrašas saugomas kompiuterinėje laikmenoje.

Posėdis vyko nuo 10.00 val. iki 10.30 val.

Posėdžio pirmininkas Gintaras Gružauskas

Posėdžio sekretorius Justas Mišeikis

Komisijos nariai: Borisas Geicenas

Rugilė Grendaitė

Olijardas Lukoševičius

Karolis Petkevičius

Marijonas Vaicekauskas