**Projektas**

**KAIŠIADORIŲ RAJONO SAVIVALDYBĖS TARYBA**

**SPRENDIMAS**

**DĖL KAIŠIADORIŲ VACLOVO GIRŽADO PROGIMNAZIJOS NUOSTATŲ PATVIRTINIMO**

2025 m. vasario d. Nr.V17E-

Kaišiadorys

Vadovaudamasi Lietuvos Respublikos vietos savivaldos įstatymo 15 straipsnio 2 dalies 9 punktu, Lietuvos Respublikos biudžetinių įstaigų įstatymo 5 straipsnio 2 dalimi, 3 dalies 1 punktu, Lietuvos Respublikos švietimo įstatymo 43 straipsnio 4 dalimi, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo, mokslo ir sporto ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“, Mokymo nuotoliniu ugdymo proceso organizavimo būdu kriterijų aprašu, patvirtintu Lietuvos Respublikos švietimo, mokslo ir sporto ministro 2020 m. liepos 2 d. įsakymu Nr. V-1006 ,,Dėl Mokymo nuotoliniu ugdymo proceso organizavimo būdu kriterijų aprašo patvirtinimo“, Kaišiadorių rajono savivaldybės taryba n u s p r e n d ž i a:

1. Patvirtinti Kaišiadorių Vaclovo Giržado progimnazijos nuostatus (pridedama).

2. Įpareigoti Kaišiadorių Vaclovo Giržado progimnazijos direktorių Rojų Šadurską, jo nesant – pavaduojantį asmenį Juridinių asmenų registro nuostatų, patvirtintų Lietuvos Respublikos Vyriausybės 2003 m lapkričio 12 d. nutarimu Nr. 1407 „Dėl Juridinių asmenų registro nuostatų patvirtinimo“, nustatyta tvarka pateikti Juridinių asmenų registrui dokumentus, susijusius su naujų Kaišiadorių Vaclovo Giržado progimnazijos nuostatų įregistravimu.

3. Pripažinti netekusiu galios Kaišiadorių rajono savivaldybės tarybos 2020 m. rugpjūčio 27 d. sprendimą Nr. V17E-223 „Dėl Kaišiadorių Vaclovo Giržado progimnazijos nuostatų patvirtinimo“.

Savivaldybės meras

Sprendimo projektą teikia

Savivaldybės meras Šarūnas Čėsna

Rengėja

Virginija Batutienė

2025-02-07

|  |  |  |  |
| --- | --- | --- | --- |
| Lina  Lukoševičienė | Rasa  Baranauskaitė | Asta  Masaitienė | Jurgita Tomas  Putnikienė Vaicekauskas |

PATVIRTINTA

Kaišiadorių rajono savivaldybės tarybos

2025 m. sausio d. sprendimu Nr.V17E-

**KAIŠIADORIŲ VACLOVO GIRŽADO PROGIMNAZIJOS** **NUOSTATAI**

**I SKYRIUS**

**BENDROSIOS NUOSTATOS**

1. Kaišiadorių Vaclovo Giržado progimnazijos nuostatai (toliau – Nuostatai) nustato Kaišiadorių Vaclovo Giržado progimnazijos (toliau – Progimnazija) teisinę formą, priklausomybę, savininką, savininko teises ir pareigas įgyvendinančią instituciją ir jos kompetenciją, buveinę, mokyklos grupę, tipą, pagrindinę paskirtį, mokymo kalbą ir mokymosi formas, mokymo proceso organizavimo būdus, vykdomas švietimo programas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, Progimnazijos teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, turto valdymą ir lėšas, jų naudojimo tvarką ir finansinės veiklos kontrolę, Progimnazijos veiklos priežiūrą, viešos informacijos skelbimo vietą, reorganizavimo, likvidavimo ar pertvarkymo tvarką.

2. Progimnazijos oficialusis pavadinimas – Kaišiadorių Vaclovo Giržado progimnazija, trumpasis pavadinimas – Vaclovo Giržado progimnazija. Progimnazija įregistruota Juridinių asmenų registre, kodas – 190596323.

3. Mokyklos įsteigimo data – 1978 m. liepos 14 d.

4. Progimnazijos teisinė forma – biudžetinė įstaiga.

5. Progimnazijos savininkė – Kaišiadorių rajono savivaldybė.

6. Progimnazijos savininko teises ir pareigas įgyvendinančios institucijos: Kaišiadorių rajono savivaldybės meras ir Kaišiadorių rajono savivaldybės taryba. Savininko teises ir pareigas įgyvendina Kaišiadorių rajono savivaldybės meras, išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai Kaišiadorių rajono savivaldybės tarybos kompetencijai (jeigu paprastosios Kaišiadorių rajono savivaldybės tarybos kompetencijos įgyvendinimo Kaišiadorių rajono savivaldybės taryba nėra perdavusi Kaišiadorių rajono savivaldybės merui):

6.1. Savivaldybės taryba, įgyvendindama savininko teises ir pareigas:

6.1.1. Savivaldybės mero teikimu tvirtina Progimnazijos nuostatus;

6.1.2. priima sprendimą dėl Progimnazijos buveinės pakeitimo;

6.1.3. priima sprendimą dėl Progimnazijos pertvarkymo, reorganizavimo ar likvidavimo;

6.1.4. sprendžia kitus Lietuvos Respublikos biudžetinių įstaigų įstatyme, kituose įstatymuose ir šiuose Nuostatuose jos kompetencijai priskirtus klausimus.

6.2. Savivaldybės meras, įgyvendindamas savininko teises ir pareigas:

6.2.1. priima į pareigas ir atleidžia iš jų ar nušalina nuo pareigų Progimnazijos direktorių;

6.2.2. kontroliuoja ir prižiūri Progimnazijos direktoriaus veiklą, kaip jis įgyvendina įstatymus, Vyriausybės nutarimus ir Savivaldybės tarybos sprendimus;

6.2.3. teikia Savivaldybės tarybai tvirtinti Progimnazijos nuostatus;

6.2.4. sprendžia kitus Lietuvos Respublikos biudžetinių įstaigų įstatyme, kituose įstatymuose ir šiuose Nuostatuose jo kompetencijai priskirtus klausimus.

7. Progimnazijos buveinė – Paukštininkų g. 5, LT-56166 Kaišiadorys.

8. Progimnazijos grupė – bendrojo ugdymo mokykla.

9. Mokyklos tipas – progimnazija.

10. Pagrindinė Progimnazijos paskirtis – progimnazijos tipo progimnazija.

11. Progimnazijos mokymo kalba – lietuvių kalba.

12. Mokymosi formos ir būdai: grupinio mokymosi forma, įgyvendinama kasdieniu, nuotoliniu mokymo proceso organizavimo būdu, pavienio mokymosi forma, įgyvendinama savarankišku, nuotoliniu ir ugdymosi šeimoje mokymo proceso organizavimo būdu.

13. Progimnazija vykdo ikimokyklinio, priešmokyklinio, pradinio, pagrindinio ugdymo programos pirmosios dalies ir neformaliojo vaikų švietimo programas.

14. Progimnazija švietimo, mokslo ir sporto ministro nustatyta tvarka išduoda šiuos mokymosi pasiekimus įteisinančius dokumentus: pradinio ugdymo pasiekimų pažymėjimą, pradinio išsilavinimo pažymėjimą, mokymosi pasiekimų pažymėjimą ir pažymėjimą.

15. Progimnazija turi Antakalnio skyrių:

15.1. Progimnazijos skyriaus visas pavadinimas – Kaišiadorių Vaclovo Giržado progimnazijos Antakalnio skyrius.

15.2. Progimnazijos skyriaus buveinė: Antakalnio g. 36A, Antakalnio kaimas, Rumšiškių seniūnija, LT-56359 Kaišiadorių rajono savivaldybė.

15.3. Antakalnio skyriaus įsteigimo data – 2016 m. liepos 1 d.

15.4. Antakalnio skyriaus tipas – ikimokyklinio ir priešmokyklinio ugdymo skyrius.

15.5. Antakalnio skyriaus mokymo kalba – lietuvių kalba.

15.6. Antakalnio skyriaus mokymo formos ir būdai: grupinio mokymosi forma, įgyvendinama kasdieniu mokymo proceso organizavimo būdu.

15.7. Antakalnio skyriuje vykdomos ikimokyklinio ir priešmokyklinio ugdymo programos.

16. Progimnazija yra viešasis juridinis asmuo, veikiantis kaip biudžetinė įstaiga, turintis antspaudą su Kaišiadorių rajono savivaldybės herbu ir savo įstaigos pavadinimu, atsiskaitomąją ir kitų sąskaitų Lietuvos Respublikoje įregistruotuose bankuose, atributiką, savo veiklą grindžia Lietuvos Respublikos Konstitucija, Lietuvos Respublikos įstatymais, Vaiko teisių konvencija, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, Kaišiadorių rajono savivaldybės tarybos sprendimais, Kaišiadorių rajono savivaldybės mero potvarkiais, Kaišiadorių rajono savivaldybės administracijos direktoriaus įsakymais, Kaišiadorių rajono savivaldybės administracijos Švietimo, kultūros ir sporto skyriaus vedėjo įsakymais, kitais teisės aktais ir šiais Nuostatais.

**II SKYRIUS**

**PROGIMNAZIJOS VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

17. Progimnazijos veiklos sritis – švietimas, kodas 85.

18. Pagrindinė Progimnazijos švietimo veiklos rūšis – pagrindinio ugdymo programos pirmosios dalies ugdymas, kodas 85.31.10.

19. Kitos švietimo veiklos rūšys:

19.1. ikimokyklinio amžiaus vaikų ugdymas, kodas 85.10.10;

19.2. priešmokyklinio amžiaus vaikų ugdymas, kodas 85.10.20;

19.3. pradinis ugdymas, kodas 85.20;

19.4. sportinis ir rekreacinis švietimas, kodas 85.51;

19.5. kultūrinis švietimas, kodas 85.52;

19.6. kitas, niekur nepriskirtas, švietimas, kodas 85.59;

19.7. švietimui būdingų paslaugų veikla, kodas 85.60.

20. Kita ne švietimo veiklos rūšis – vaikų poilsio stovyklų veikla, kodas 55.20.20.

21. Progimnazijos tikslas – plėtoti dvasines, intelektines ir fizines mokinio galias, ugdyti kūrybingą, atsakingą pilietį, įgijusį kompetencijų, būtinų sėkmingai socialinei integracijai ir mokymuisi visą gyvenimą.

22. Progimnazijos uždaviniai:

22.1. teikti kokybišką pradinį, pagrindinio ugdymo programos pirmosios dalies išsilavinimą, vykdyti kokybišką ikimokyklinį ir priešmokyklinį ugdymą ir neformalųjį vaikų švietimą;

22.2. tenkinti mokinių pažinimo, ugdymosi ir saviraiškos poreikius;

22.3. teikti mokiniams reikiamą socialinę, pedagoginę, psichologinę, specialiąją, sveikatos priežiūros ir kt. pagalbą;

22.4. užtikrinti sveiką ir saugią mokymo(si) aplinką;

22.5. savo veiklą grįsti humanistine demokratine ugdymo filosofija, mokytojo pagarba mokiniui, kolegoms, mokinio pagarba mokytojui ir tėvams, lietuvių kalbai ir savo tautos kultūrai.

23. Progimnazijos funkcijos:

23.1. konkretina, diferencijuoja ir individualizuoja ugdymo turinį, vadovaudamasi švietimo, mokslo ir sporto ministro patvirtintomis priešmokyklinio ugdymo ir bendrosiomis ugdymo programomis, bendraisiais ugdymo planais, atsižvelgdama į vietos ir Progimnazijos bendruomenės reikmes, taip pat mokinių poreikius ir interesus;

23.2. rengia pradinio ir pagrindinio ugdymo programas papildančius bei mokinių poreikius tenkinančius šių programų modulius, pasirenkamųjų dalykų, neformaliojo vaikų švietimo programas;

23.3. vykdo ikimokyklinio, priešmokyklinio, pradinio ir pagrindinio ugdymo pirmosios dalies, neformaliojo vaikų švietimo programas, mokymo sutartyse numatytus įsipareigojimus, užtikrina kokybišką ugdymą;

23.4. vykdo pradinio ir pagrindinio ugdymo pirmosios dalies nacionalinius mokinių pasiekimų patikrinimus švietimo, mokslo ir sporto ministro nustatyta tvarka;

23.5. organizuoja neformalųjį vaikų švietimą, integruoja jį į bendrąjį ugdymą;

23.6. objektyviai ir nešališkai vertina mokinių ugdymosi pasiekimus;

23.7. teikia tėvams (globėjams, rūpintojams) informaciją apie mokinio ugdymosi pasiekimus;

23.8. skatina mokinius už nepriekaištingą pareigų vykdymą, laimėjimus, nuolat kontroliuoja mokinių lankomumą, reikalauja drausmingumo ir taiko Progimnazijos nustatytas drausminimo priemones;

23.9. sudaro palankias sąlygas veikti mokinių organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

23.10. teikia informacinę, psichologinę, socialinę pedagoginę, specialiąją pedagoginę pagalbą, vykdo mokinių sveikatos priežiūrą, profesinį orientavimą bei taiko minimalios priežiūros priemones;

23.11. skiria ir teikia švietimo pagalbą teisės aktų nustatyta tvarka;

23.12. dalyvauja projektuose, ugdymo pasiekimų tyrimuose ir tikrinimuose;

23.13. atlieka Progimnazijos veiklos įsivertinimą;

23.14. teikia tėvų (globėjų, rūpintojų) pageidavimu mokamas papildomas paslaugas (klubus, būrelius, stovyklas, ekskursijas ir kita) teisės aktų nustatyta tvarka;

23.15. sudaro sąlygas darbuotojams tobulinti profesinius įgūdžius;

23.16. užtikrina higienos normas, teisės aktų reikalavimus atitinkančią sveiką, saugią mokymosi ir darbo aplinką;

23.17. kuria ugdymo turinio reikalavimus atitinkančią materialinę bazę;

23.18. organizuoja mokinių maitinimą Progimnazijoje pagal sveikatos apsaugos ministro nustatytus reikalavimus;

23.19. organizuoja mokinių vežiojimą į Progimnaziją ir atgal teisės aktų nustatyta tvarka;

23.20. viešai skelbia informaciją apie Progimnazijos veiklą švietimo, mokslo ir sporto ministro nustatyta tvarka;

23.21. atlieka ugdytinių pirminį specialiųjų poreikių įvertinimą, inicijuoja vaikų specialiųjų ugdymosi poreikių nustatymą, organizuoja šių ugdytinių ugdymą teisės aktų nustatyta tvarka;

23.22. atlieka kitas įstatymų ir kitų teisės aktų nustatytas funkcijas.

24. Mokiniams išduodami mokymosi pasiekimus įteisinantys dokumentai švietimo, mokslo ir sporto ministro nustatyta tvarka.

**III SKYRIUS**

**PROGIMNAZIJOS TEISĖS IR PAREIGOS**

25. Progimnazija, siekdama savo tikslų, įgyvendindama uždavinius ir vykdydama jai priskirtas funkcijas, turi teisę:

25.1. parinkti mokymo metodus ir mokymosi veiklos būdus;

25.2. kurti naujus mokymo ir mokymosi modelius, užtikrinančius kokybišką ugdymą;

25.3. bendradarbiauti su Progimnazijos veikla susijusiais fiziniais ir juridiniais asmenimis;

25.4. inicijuoti projektų ir programų rengimą, vykdyti ir dalyvauti Kaišiadorių rajono savivaldybės, šalies ir tarptautiniuose projektuose;

25.5. stoti ir jungtis į asociacijas, dalyvauti jų veikloje;

25.6. gauti paramą Lietuvos Respublikos labdaros ir paramos įstatymo nustatyta tvarka;

25.7. teikti papildomas paslaugas, kurių mokesčio dydį nustato Kaišiadorių rajono savivaldybės taryba;

25.8. naudotis kitomis teisės aktų suteiktomis teisėmis.

26. Progimnazijos pareigos:

26.1. užtikrinti kokybišką ikimokyklinio, priešmokyklinio, pradinio, pagrindinio ugdymo pirmosios dalies, neformalaus švietimo programų vykdymą;

26.2. sudaryti higienos normas atitinkančias ugdymo sąlygas;

26.3. sukurti ir palaikyti sveiką ir saugią aplinką, sudarančią palankias galimybes ugdyti ir mokytis;

26.4. sudaryti mokymo sutartis ir vykdyti jose numatytus įsipareigojimus;

26.5. tobulinti veiklą, stiprindama veiklos įsivertinimą;

26.6. sudaryti galimybes mokiniams dalyvauti švietimo, mokslo ir sporto ministro nustatytus kokybės kriterijus atitinkančiose, socialines ir emocines kompetencijas ugdančiose, smurto, patyčių, psichiką veikiančių medžiagų vartojimo ar kitose prevencinėse programose;

26.7. dalyvauti nacionaliniuose ir tarptautiniuose mokinių pasiekimų tyrimuose ir patikrinimuose, kurie organizuojami švietimo, mokslo ir sporto ministro nustatyta tvarka;

26.8. tą pačią dieną informuoti tėvus (globėjus, rūpintojus) apie mokinio, kuris mokosi pagal bendrojo ugdymo programas, neatvykimą į Progimnaziją ar pamoką, jeigu tėvai (globėjai, rūpintojai) nepraneša Progimnazijai apie vaiko neatvykimą į Progimnaziją ar pamoką;

26.9. informuoti Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos apie atvejus, kai mokinio tėvai (globėjai, rūpintojai) neužtikrina vaiko pareigos mokytis iki 16 metų;

26.10. rūpintis mokytojų ir kitų ugdymo proceso dalyvių kvalifikacijos kėlimu;

26.11. vadovaujantis Lietuvos Respublikos švietimo įstatymu ir kitais teisės aktais, viešai skelbti informaciją apie Progimnazijoje vykdomas formaliojo ir neformaliojo švietimo programas, jų pasirinkimo galimybes, priėmimo sąlygas, mokamas paslaugas, mokytojų kvalifikaciją, visus Progimnazijos išorinio vertinimo rezultatus, Progimnazijos bendruomenės tradicijas ir pasiekimus, taip pat skelbti kitą Progimnazijos bendruomenės poreikius atitinkančią informaciją;

26.12. vykdyti kitas pareigas, nustatytas Lietuvos Respublikos švietimo įstatyme ir kituose teisės aktuose.

**IV SKYRIUS**

**PROGIMNAZIJOS VEIKLOS ORGANIZAVIMAS IR VALDYMAS**

27. Progimnazijos veiklos organizavimo teisinis pagrindas:

27.1. direktoriaus patvirtintas Progimnazijos strateginis planas, kuriam yra pritarusi Progimnazijos taryba ir Kaišiadorių rajono savivaldybės vykdomoji institucija ar jos įgaliotas asmuo;

27.2. direktoriaus patvirtintas Progimnazijos metinis veiklos planas, kuriam yra pritarusi Progimnazijos taryba;

27.3. direktoriaus patvirtintas Progimnazijos ugdymo planas, suderintas su Progimnazijos taryba ir Kaišiadorių rajono savivaldybės vykdomąja institucija ar jos įgaliotu asmeniu.

28. Progimnazijai vadovauja direktorius. Direktorius į pareigas skiriamas ir iš jų atleidžiamas Lietuvos Respublikos teisės aktų nustatyta tvarka. Direktorius, nepasibaigus jo kadencijai, paaiškėjus Lietuvos Respublikos švietimo įstatyme nustatytiems atvejams, gali būti atšaukiamas iš pareigų įspėjant prieš 5 darbo dienas.

29. Direktorius pavaldus ir atskaitingas Kaišiadorių rajono savivaldybės merui, atskaitingas Kaišiadorių rajono savivaldybės tarybai.

30. Direktorius už darbo pareigų pažeidimą atsako teisės aktų nustatyta tvarka.

31. Direktorius:

31.1. organizuoja Progimnazijos darbą, kad būtų įgyvendinti Progimnazijos tikslai ir atliekamos nustatytos funkcijos, aiškina Progimnazijos bendruomenės nariams valstybinę ir regioninę švietimo politiką;

31.2. vadovauja Progimnazijos strateginio plano, metinio veiklosplano rengimui, jų įgyvendinimui,švietimo programų rengimui, rekomendacijų dėl smurto prevencijos įgyvendinimo Progimnazijoje priemonių įgyvendinimui, juos tvirtina, vadovauja jų vykdymui;

31.3. tvirtina darbuotojų pareigybių aprašymus, Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia iš jo Progimnazijos darbuotojus, skatina juos;

31.4. atsako už Lietuvos Respublikos švietimo įstatymo 26 straipsnyje nurodytos informacijos skelbimą, demokratinį Progimnazijos valdymą, užtikrina bendradarbiavimu grįstus santykius, Pedagogų etikos kodekso reikalavimų laikymąsi, skaidriai priimamus sprendimus, Progimnazijos bendruomenės narių informavimą, pedagoginio ir nepedagoginio personalo profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką, nustatytų Progimnazijos tikslo ir uždavinių įgyvendinimą;

31.5. rūpinasi mokytojų ir kitų darbuotojų darbo sąlygomis, sudaro jiems sąlygas kelti kvalifikaciją, mokytojams ir kitiems pedagoginiams darbuotojams galimybę atestuotis ir organizuoja jų atestaciją švietimo, mokslo ir sporto ministro nustatyta tvarka, organizuoja trūkstamų mokytojų ir kitų darbuotojų paiešką;

31.6. analizuoja švietimo įstaigos veiklos ir valdymo išteklių būklę ir atsako už švietimo įstaigos veiklos rezultatus;

31.7. kartu su Progimnazijos taryba sprendžia Progimnazijai svarbius palankios ugdymui aplinkos kūrimo klausimus;

31.8. neviršydamas darbo užmokesčiui skirtų asignavimų, nustato Progimnazijos struktūrą, darbuotojų pareigybių sąrašą ir skaičių;

31.9. nustato Progimnazijos struktūrinio padalinio tikslus, uždavinius, funkcijas, direktoriaus pavaduotojų ugdymui, Progimnazijos struktūrinio padalinio vadovo veiklos sritis, tvirtina Progimnazijos struktūrinio padalinio nuostatus;

31.10. priima mokinius į Progimnaziją Kaišiadorių rajono savivaldybės tarybos nustatyta tvarka, sudaro mokymo sutartis teisės aktų nustatyta tvarka;

31.11. vadovaudamasis įstatymais ir kitais teisės aktais, Progimnazijos vidaus tvarkos taisyklėse nustato mokinių teises, pareigas ir atsakomybę;

31.12. už mokinio elgesio normų pažeidimą gali skirti mokiniui drausmines auklėjamojo poveikio priemones, numatytas Lietuvos Respublikos vaiko teisių apsaugos pagrindų įstatyme;

31.13. bendradarbiauja su mokinių tėvais (globėjais, rūpintojais), pagalbą mokiniui, mokytojui ir mokyklai teikiančiomis įstaigomis, teritorinėmis policijos, socialinių paslaugų, sveikatos įstaigomis, Vaiko teisių apsaugos ir įvaikinimo tarnyba ir kitomis institucijomis, dirbančiomis vaiko teisių apsaugos srityje;

31.14. Lietuvos Respublikos vaiko minimalios ir vidutinės priežiūros įstatymo nustatyta tvarka kreipiasi į Savivaldybės administracijos direktorių dėl minimalios priežiūros priemonių vaikui skyrimo ir vykdo kitus Vaiko minimalios ir vidutinės priežiūros įstatyme nurodytus įgaliojimus;

31.15. teisės aktų nustatyta tvarka kreipiasi į Kaišiadorių rajono savivaldybės merą dėl koordinuotai teikiamų švietimo pagalbos, socialinės ir sveikatos priežiūros paslaugų skyrimo;

31.16. tvirtina Progimnazijos darbo tvarkos taisykles, prieš tai informuoja darbo tarybą ir su ja konsultuojasi Lietuvos Respublikos darbo kodekso nustatyta tvarka;

31.17. tvirtina Progimnazijos darbo apmokėjimo sistemą, prieš tai įvykdęs informavimo ir konsultavimo procedūras Lietuvos Respublikos darbo kodekso nustatyta tvarka;

31.18. sudaro Progimnazijos vardu sutartis Progimnazijos funkcijoms atlikti;

31.19. organizuoja Progimnazijos dokumentų tvarkymą ir apskaitą teisės aktų nustatyta tvarka, užtikrina, kad Progimnazijos dokumentai būtų tvarkomi dokumentų valdymo sistemoje (DVS);

31.20. atsako už Progimnazijos finansinę veiklą, svarsto ir priima sprendimus, susijusius su Progimnazijos lėšų (įskaitant lėšas, skirtas Progimnazijos darbuotojų darbo užmokesčiui) panaudojimu, taip pat atsako už Progimnazijos turto naudojimą ir disponavimą juo, užtikrina jų optimalų valdymą ir naudojimą;

31.21. inicijuoja Progimnazijos savivaldos institucijų sudarymą ir skatina jų veiklą;

31.22. sudaro Vaiko gerovės komisiją, rūpinasi socialinės ir specialiosios pedagoginės, psichologinės pagalbos mokiniams teikimu bei prevencijos programų įgyvendinimu;

31.23. kontroliuoja, kad Progimnazijos aplinkoje nebūtų vartojamas tabakas ir jo gaminiai, alkoholiniai gėrimai, narkotinės ir psichotropinės bei psichoaktyviosios medžiagos ir nebūtų jomis prekiaujama;

31.24. organizuoja Progimnazijos veiklos kokybės įsivertinimą;

31.25. atsako, kiek tai susiję su finansine apskaita, už:

31.25.1. teisingos, tikslios ir išsamios informacijos pateikimą biudžetinių įstaigų finansinę apskaitą centralizuotai tvarkančiai įstaigai;

31.25.2. Progimnazijos metinių veiklos ataskaitų, finansinių ir biudžeto vykdymo ataskaitų rinkinių pateikimą Lietuvos Respublikos viešojo sektoriaus atskaitomybės įstatyme ir jo įgyvendinamuosiuose teisės aktuose nurodytoms įstaigoms šiuose teisės aktuose nustatyta tvarka ir terminais ir paskelbimą laiku;

31.25.3. apskaitos dokumentų, registrų, finansinių ir biudžeto vykdymo ataskaitų rinkinių saugojimą Lietuvos Respublikos dokumentų ir archyvų įstatymo nustatyta tvarka;

31.25.4. inventorizacijos organizavimą ir atlikimą laiku, inventorizavimo duomenų išsaugojimą, inventorizacijos metu nustatytų trūkumų išieškojimą, sprendimų dėl inventorizacijos rezultatų įtraukimo į apskaitą priėmimą;

31.25.5. Progimnazijos vidaus kontrolės sukūrimą ir veikimo užtikrinimą;

31.26. kiekvienais metais parengia savo metų veiklos ataskaitą, teikia Progimnazijos bendruomenei ir tarybai svarstyti bei viešai ją paskelbia teisės aktų nustatyta tvarka;

* 1. atstovauja Progimnazijai kitose institucijose;
  2. užtikrina, kad laiku būtų suteikta pagalba mokiniui, mokytojui ar Progimnazijos darbuotojui, kuris nukentėjo nuo smurto, prievartos, patyčių, seksualinio ar kitokio pobūdžio priekabiavimo;
  3. užtikrina asmens duomenų apsaugą teisės aktų nustatyta tvarka;
  4. organizuoja Progimnazijos teritorijos ir jos prieigų stebėjimą, kontroliuoja pašalinių asmenų patekimą į įstaigą;
  5. vykdo kitas teisės aktuose ir pareigybės aprašyme nustatytas funkcijas.

**V SKYRIUS**

**PROGIMNAZIJOS SAVIVALDA**

32. Progimnazijos savivalda grindžiama švietimo tikslais, Progimnazijoje vykdomomis švietimo programomis ir susiklosčiusiomis tradicijomis. Progimnazijoje veikia šios savivaldos institucijos:

32.1. Progimnazijos mokinių taryba (toliau – Mokinių taryba), atstovaujanti Progimnazijos mokiniams;

32.2. Progimnazijos tėvų taryba(toliau – Tėvų taryba), atstovaujanti Progimnazijos tėvams (globėjams, rūpintojams);

32.3. Progimnazijos mokytojų taryba (toliau – Mokytojų taryba), atstovaujanti Progimnazijos mokytojams;

32.4. Progimnazijos taryba – aukščiausioji Progimnazijos savivaldos institucija, sudaryta iš mokinių, mokytojų, tėvų (globėjų, rūpintojų) ir vietos bendruomenės atstovų.

33. Progimnazijos savivaldos institucijos kolegialiai svarsto Progimnazijos veiklos ir finansavimo klausimus ir pagal kompetenciją, apibrėžtą Progimnazijos nuostatuose, priima sprendimus, daro įtaką direktoriaus priimamiems sprendimams, atlieka visuomeninę Progimnazijos valdymo priežiūrą, teikia siūlymų direktoriui.

34. Mokinių taryba – Progimnazijos savivaldos institucija, susidedanti iš rinkimais išrinktų mokinių, atstovaujanti mokinių interesams, sprendžianti mokiniams aktualias problemas ir prisidedanti prie jaunimo politikos įgyvendinimo Progimnazijoje:

34.1. Mokinių taryba sudaroma dvejų metų kadencijai. Ją sudaro po du mokinius iš kiekvienos 5–8 klasės, išrinktus rugsėjo mėnesį klasių susirinkimų metu, ir pirmininkas – mokinių prezidentas (toliau – pirmininkas). Klasių atstovų skaičius Mokinių taryboje priklauso nuo tais metais Progimnazijoje sudaryto klasių komplektų skaičiaus.

34.2. Mokinių tarybos narys gali būti renkamas ne daugiau kaip dviem kadencijoms iš eilės.

34.3. Mokinių tarybai vadovauja pirmininkas, renkamas rugsėjo mėnesį tiesioginiuose rinkimuose slaptu 5–8 klasių mokinių balsavimu. Rinkimus inicijuoja Mokinių tarybos veiklą kuruojantis pedagogas. Tas pats asmuo pirmininku gali būti renkamas ne daugiau kaip dviem kadencijoms iš eilės.

34.4. Mokinių tarybos posėdžius šaukia pirmininkas. Apie posėdžio laiką ir svarstyti parengtus klausimus pirmininkas elektroninėmis ryšio priemonėmis informuoja narius ne vėliau kaip prieš 3 darbo dienas iki posėdžio pradžios.

34.5. Mokinių tarybos posėdžiai vyksta ne rečiau kaip 3 kartus per metus. Prireikus gali būti sušauktas neeilinis Mokinių tarybos posėdis. Posėdis laikomas teisėtu, jei jame dalyvauja ne mažiau kaip 2/3 visų Mokinių tarybos narių. Sprendimai priimami posėdyje dalyvaujančių narių balsų dauguma. Balsams pasiskirsčius po lygiai, sprendimą lemia Mokinių tarybos pirmininko balsas.

34.6. Mokinių tarybos posėdžiuose gali dalyvauti Mokinių tarybos veiklą kuruojantis pedagogas. Kiti Progimnazijos bendruomenės nariai gali būti kviečiami, atsižvelgiant į sprendžiamus klausimus (sprendimą dėl kvietimo priima Mokinių taryba).

34.7. Naujas Mokinių tarybos narys paskiriamas, nutrūkus Mokinių tarybos nario įgaliojimams pirma laiko, jeigu jis:

34.7.1. dėl svarbių priežasčių (išvyko mokytis į kitą mokyklą arba ją baigė; pareiškė norą atsistatydinti; dėl ligos ir kt.) negali eiti savo pareigų;

34.7.2. be pateisinamos priežasties nedalyvauja trijuose iš eilės Mokinių tarybos posėdžiuose ir praranda Mokinių tarybos nario įgaliojimus;

34.7.3. dėl mokinių elgesio taisyklių pažeidimo pašalinamas iš Mokinių tarybos.

34.8. Nutrūkus Mokinių tarybos nario įgaliojimams pirma laiko, Mokinių tarybos narys išrenkamas (per 1 mėn.) klasės, kuriai atstovavo mokinys, kurio įgaliojimai nutrūko, mokinių susirinkime, vadovaujantis šių Nuostatų 34.1 ir 34.3 papunkčiais.

35. Mokinių taryba:

35.1. atstovauja Mokinių interesams, telkia Progimnazijos mokinių bendruomenę demokratiškam bendravimui ir bendradarbiavimui;

35.2. inicijuoja ir padeda organizuoti Progimnazijos renginius, bendradarbiauja su kitų mokyklų mokinių savivaldos institucijomis, Lietuvos moksleivių sąjunga, dalyvauja projektuose;

35.3. teikia siūlymų Progimnazijos tarybai, direktoriui dėl ugdymo organizavimo tobulinimo, ugdymosi aplinkos gerinimo ir kitais mokiniams aktualiais klausimais;

35.4. į Progimnazijos tarybą deleguoja 5 atstovus: Mokinių tarybos pirmininką ir ne daugiau kaip po du tarybos narius iš kiekvieno 6–8 klasių koncentro;

35.5. už savo veiklą atsiskaito 5–8 klasių mokiniams mokslo metų pabaigoje ir veiklos ataskaitą skelbia Progimnazijos svetainėje.

36. Mokinių taryba veikia pagal jos patvirtintą darbo reglamentą, neprieštaraujantį teisės aktams.

37. Progimnazijos tėvų taryba– Progimnazijos savivaldos institucija, atstovaujanti mokinių tėvams (globėjams, rūpintojams):

37.1. Tėvų tarybą sudaro: 1 ikimokyklinio ugdymo grupių atstovas, išrinktas ikimokyklinio ugdymo grupių tėvų susirinkime vienų metų kadencijai, 1 priešmokyklinio ugdymo grupių atstovas, išrinktas priešmokyklinio ugdymo grupių tėvų susirinkime vienų metų kadencijai, po 1 iš kiekvienos 1–8 klasės tėvų komitetų pirmininką (atstovą), išrinktą klasių tėvų susirinkimuose dvejų metų kadencijai. Tėvų tarybos narių skaičius priklauso nuo sukomplektuotų grupių / klasių skaičiaus Progimnazijoje. Į Tėvų tarybą atstovu tėvai (globėjai, rūpintojai) gali būti išrinkti tik vienoje klasėje.

37.2. Tėvų tarybos narys renkamas ne daugiau kaip dviem kadencijoms iš eilės.

37.3. Tėvų tarybai vadovauja pirmame posėdyje atviru balsavimu išrinktas pirmininkas. Pirmininkas išrenkamas, kai už jį balsuoja daugiau kaip pusė posėdyje dalyvaujančių tarybos narių, dvejų metų kadencijai. Taip pat renkamas sekretorius ir pirmininko pavaduotojas. Tas pats asmuo pirmininku gali būti renkamas ne daugiau kaip dviem kadencijoms iš eilės.

37.4. Tėvų tarybos darbą organizuoja Tėvų tarybos pirmininkas, bendradarbiaudamas su Progimnazijos administracija, mokytojais ir kitais bendruomenės atstovais.

37.5. Tėvų tarybos posėdžius šaukia Tėvų tarybos pirmininkas. Apie posėdžio laiką ir svarstyti parengtus klausimus pirmininkas elektroninėmis ryšio priemonėmis informuoja narius ne vėliau kaip prieš 3 darbo dienas iki posėdžio pradžios.

37.6. Tėvų tarybos posėdžiai vyksta ne rečiau kaip 1 kartą per pusmetį. Posėdis laikomas teisėtu, jei jame dalyvauja daugiau kaip pusė visų Tėvų tarybos narių. Sprendimai priimami posėdyje dalyvaujančių narių balsų dauguma. Balsams pasiskirsčius po lygiai, sprendimą lemia Tėvų tarybos pirmininko balsas.

37.7. Naujas Tėvų tarybos narys paskiriamas, nutrūkus Tėvų tarybos nario įgaliojimams pirma laiko, jeigu jis:

37.7.1. dėl svarbių priežasčių (sūnus / dukra išvyko į kitą mokyklą arba ją baigė; sūnus / dukra baigė ikimokyklinio ar priešmokyklinio ugdymo programą; pareiškė norą atsistatydinti; dėl ligos ir kt.) negali eiti savo pareigų;

37.7.2. be pateisinamos priežasties nedalyvauja trijuose iš eilės Tėvų tarybos posėdžiuose ir praranda Tėvų tarybos nario įgaliojimus.

37.8. Nutrūkus Tėvų tarybos nario įgaliojimams pirma laiko, Tėvų tarybos narys išrenkamas (per 1 mėn.) klasės, kuriai atstovavo ir kurio įgaliojimai nutrūko, klasės tėvų susirinkime, vadovaujantis šių Nuostatų 37.1 ir 37.3 papunkčiais iki veikiančios Tėvų tarybos kadencijos pabaigos.

38. Tėvų taryba:

38.1. telkia Progimnazijos tėvų (globėjų, rūpintojų) bendruomenę demokratiškam bendravimui ir bendradarbiavimui, bendradarbiauja su kitų mokyklų tėvų savivaldos institucijomis, Lietuvos tėvų forumu;

38.2. bendradarbiauja su mokytojais ir administracija ugdymo kokybės gerinimo, ugdymo proceso tobulinimo, mokinių saugumo, sveikatingumo, mokinių skatinimo, mokinių elgesio taisyklių laikymosi, sportinės, meninės, kultūrinės, pažintinės veiklos organizavimo klausimais, sprendžiant ūkinius, finansinius ir kitus Progimnazijos direktoriaus ir Progimnazijos tarybos teikiamus svarstyti klausimus;

38.3. teikia siūlymų Progimnazijos tarybai, direktoriui dėl ugdymo kokybės, ugdymo proceso organizavimo tobulinimo ir kitais klausimais;

38.4. gauna iš Progimnazijos administracijos informaciją, reikalingą Tėvų komiteto veiklai vykdyti, apie ugdymą ir ugdymo aprūpinimą, Progimnazijoje planuojamus klasių perskirstymus, naujų klasių sudarymą, mokytojų ir klasių vadovų pasikeitimus bei to priežastis;

38.5. renka 5 atstovus į Progimnazijos tarybą;

38.6. už savo veiklą atsiskaito Progimnazijos tėvų bendruomenei mokslo metų pradžioje iki spalio 1 d. ir veiklos ataskaitą skelbia Progimnazijos interneto svetainėje.

39. Tėvų taryba veikia pagal jos patvirtintą darbo reglamentą, neprieštaraujantį teisės aktams.

40. Progimnazijos mokytojų taryba (toliau – Mokytojų taryba) – savivaldos institucija mokytojų profesiniams ir bendriesiems ugdymo klausimams spręsti bei ugdymo kokybei užtikrinti.

40.1. Mokytojų taryba sudaroma dvejų metų kadencijai, ją sudaro 14 narių, kurie yra Progimnazijoje dirbantys mokytojai ir švietimo pagalbą teikiantys specialistai. Nariai renkami visuotiniame mokytojų ir švietimo pagalbą teikiančių specialistų susirinkime ne daugiau kaip dviem kadencijoms iš eilės. Direktorius negali būti Mokytojų tarybos nariu.

40.2. Mokytojų tarybai vadovauja pirmininkas, išrinktas atviru balsavimu pirmajame Mokytojų tarybos posėdyje dalyvaujančių narių balsų dauguma. Šiame posėdyje gali būti išrenkamas ir Mokytojų tarybos sekretorius. Mokytojų tarybos pirmininkas renkamas dvejų metų kadencijai, ne daugiau kaip dviem kadencijoms iš eilės.

40.3. Mokytojų tarybos posėdžius šaukia Mokytojų tarybos pirmininkas. Mokytojų tarybos pirmininkas apie posėdžio laiką ir svarstyti parengtus klausimus elektroninėmis ryšio priemonėmis informuoja narius ne vėliau kaip prieš 3 darbo dienas iki posėdžio pradžios.

40.4. Mokytojų tarybos posėdžiai vyksta ne rečiau kaip tris kartus per mokslo metus. Prireikus gali būti sušauktas neeilinis Mokytojų tarybos posėdis.

40.5. Posėdis yra teisėtas, jei jame dalyvauja 2/3 Mokytojų tarybos narių. Nutarimai priimami posėdyje dalyvaujančių narių balsų dauguma. Jeigu balsai pasiskirsto po lygiai, sprendimą lemia Mokytojų tarybos pirmininko balsas.

40.6. Mokytojų tarybos posėdžiuose gali dalyvauti Progimnazijos direktorius ir jo pavaduotojas ugdymui. Kiti Progimnazijos bendruomenės nariai gali būti kviečiami, atsižvelgiant į sprendžiamus klausimus (sprendimą dėl kvietimo priima Mokytojų tarybos pirmininkas arba Mokytojų taryba).

40.7. Naujas Mokytojų tarybos narys paskiriamas, nutrūkus Mokytojų tarybos nario įgaliojimams pirma laiko, jeigu jis:

40.7.1. dėl svarbių priežasčių (darbuotojas nutraukė darbo sutartį; pareiškė norą atsistatydinti; dėl ligos ir kt.) negali eiti savo pareigų;

40.7.2. be pateisinamos priežasties nedalyvauja trijuose iš eilės Mokytojų tarybos posėdžiuose ir praranda Mokytojų tarybos nario įgaliojimus.

40.8. Nutrūkus Mokytojų tarybos nario įgaliojimams pirma laiko, Mokytojų tarybos narys paskiriamas (per 1 mėn.), vadovaujantis šių Nuostatų 40.1 ir 40.2 papunkčiais.

41. Mokytojų taryba:

41.1. svarsto ugdymo kokybės gerinimo, ugdymo proceso organizavimo tobulinimo ir sprendžia kitus, Lietuvos Respublikos švietimo, mokslo ir sporto ministro įsakymais nustatytus ar Progimnazijos direktoriaus ir Progimnazijos tarybos teikiamus svarstyti klausimus;

41.2. teikia siūlymų Progimnazijos tarybai, direktoriui ugdymo kokybės, ugdymo proceso organizavimo tobulinimo ir kitais klausimais;

41.3. renka 5 atstovus į Progimnazijos tarybą;

41.4. už savo veiklą atsiskaito Progimnazijos visuotiniame pedagoginių darbuotojų susirinkime iki gruodžio 31 d. ir savo veiklos ataskaitą skelbia Progimnazijos interneto svetainėje.

42. Mokytojų taryba veikia pagal jos patvirtintą darbo reglamentą, neprieštaraujantį teisės.

43. Progimnazijos taryba yra aukščiausioji Progimnazijos savivaldos institucija, padedanti spręsti Progimnazijai aktualius klausimus, direktoriui atstovauti teisėtiems Progimnazijos interesams.

44. Progimnazijos tarybą sudaro 17 narių: 5 Progimnazijoje nedirbantys mokinių tėvai (globėjai, rūpintojai), 5 mokytojai, iš kurių du deleguoja Progimnazijos profesinė organizacija, 5 mokiniai, 2 vietos bendruomenės atstovai: po 1 vietos bendruomenės atstovą, kurie sutinka dalyvauti tarybos veikloje ir nėra Progimnazijos bendruomenės nariai siūlo Mokytojų taryba ir Tėvų taryba. Direktorius negali būti Progimnazijos tarybos nariu.

45. Progimnazijos taryba sudaroma dvejų metų kadencijai. Tas pats asmuo į tarybą gali būti išrenkamas ne daugiau kaip dviem kadencijoms iš eilės.

46. Į Progimnazijos tarybą nariai renkami, deleguojami ir atšaukiami Progimnazijos mokinių tarybos, Tėvų tarybos, Mokytojų tarybos susirinkimų metu.

47. Naujas Progimnazijos tarybos narys paskiriamas (per 1 mėn.), vadovaujantis šių Nuostatų 46 punktu, nutrūkus Progimnazijos tarybos nario įgaliojimams pirma laiko, jeigu jis:

47.1. dėl svarbių priežasčių (mokiniui išvykus mokytis į kitą mokyklą; sūnus / dukra baigė Progimnaziją; darbuotojas nutraukė darbo sutartį; pareiškė norą atsistatydinti; dėl ligos ir kt.) negali eiti savo pareigų;

47.2. be pateisinamos priežasties nedalyvauja trijuose iš eilės Progimnazijos tarybos posėdžiuose, dėl to praranda Progimnazijos tarybos nario įgaliojimus.

48. Progimnazijos tarybos pirmininkas, pavaduotojas ir sekretorius atviru balsavimu renkami pirmajame naujai išrinktos Progimnazijos tarybos posėdyje dalyvaujančių narių balsų dauguma dvejų metų kadencijai.

49. Progimnazijos tarybos posėdžius šaukia pirmininkas, jam negalint – pirmininko pavaduotojas.

50. Progimnazijos tarybos posėdžiai šaukiami ne rečiau kaip 3 kartus per mokslo metus. Apie posėdžio laiką ir parengtus svarstyti klausimus pirmininkas elektroninėmis ryšio priemonėmis informuoja Progimnazijos tarybos narius ne vėliau kaip prieš 5 darbo dienas iki posėdžio pradžios, pateikdamas visą informaciją svarstomais klausimais.

51. Progimnazijos tarybos posėdis yra teisėtas, jei jame dalyvauja 2/3 (ne mažiau kaip 11) visų jos narių, iš jų ne mažiau kaip 3 mokiniai, 3 mokytojai ir 3 tėvų atstovai. Sprendimaipriimami posėdyje dalyvaujančių narių balsų dauguma. Balsams pasiskirsčius po lygiai, sprendimą lemia Progimnazijos tarybos pirmininko balsas.

52. Progimnazijos tarybos posėdžiuose stebėtojo teisėmis gali dalyvauti Progimnazijos direktorius, jo pavaduotojai bei kiti Progimnazijos bendruomenės nariai (mokytojai, mokiniai, tėvai, darbuotojai), atsižvelgiant į svarstomus klausimus.

53. Tarybos posėdžiai turi būti protokoluojami ir gali būti daromas garso įrašas. Posėdžio metu priimti teisės aktams neprieštaraujantys sprendimai tvirtinami direktoriaus įsakymu ir yra privalomi visiems Progimnazijos bendruomenės nariams. Progimnazijos bendruomenė supažindinama su sprendimais, posėdžio protokolus paskelbiant Progimnazijos interneto svetainėje.

54. Progimnazijos taryba:

54.1. svarsto, teikia pasiūlymų direktoriui dėl Progimnazijos strateginių tikslų, uždavinių ir jų įgyvendinimo priemonių;

54.2. svarsto, teikia pasiūlymų ir derina Progimnazijos ugdymo planą;

54.3. pasirenka Progimnazijos veiklos įsivertinimo sritis, veiklos kokybės įsivertinimo atlikimo metodiką, analizuoja įsivertinimo rezultatus ir priima sprendimus dėl veiklos tobulinimo;

54.4. svarsto, teikia pasiūlymus ir derina Progimnazijos strateginį planą, Progimnazijos metinį veiklos planą ir kitus Progimnazijos veiklą reglamentuojančius dokumentus, kuriuos teikia direktorius;

54.5. teikia pasiūlymų dėl Progimnazijos darbo tvarkos, organizacinės ir valdymo struktūros tobulinimo, saugių mokinių ugdymo sąlygų sudarymo, Progimnazijos darbuotojų darbo sąlygų gerinimo sudarymo ir kitų Progimnazijos veiklą reglamentuojančių dokumentų;

54.6. svarsto ir teikia siūlymų direktoriui dėl Progimnazijos gaunamų lėšų naudojimo ir derina planuojamas išlaidas šių Nuostatų 64.2, 64.4 papunkčiuose ir 65 punkte numatytais atvejais;

54.7. svarsto ir vertina Progimnazijos direktoriaus metų veiklos ataskaitą, teikia siūlymų Progimnazijos direktoriui dėl Progimnazijos veiklos tobulinimo ir teikia savo sprendimą dėl ataskaitos vertinimo Savivaldybės merui;

54.8. priima sprendimus, vadovaudamasi Lietuvos Respublikos švietimo įstatymu, Vyriausybės nutarimais, švietimo, mokslo ir sporto ministro patvirtintais bendraisiais ugdymo planais, šiais Nuostatais ir kitais teisės aktais, kuriuose Progimnazijos tarybai deleguojamas sprendimų priėmimas;

54.9. svarsto kitų Progimnazijos savivaldos institucijų (Mokinių tarybos, Tėvų tarybos, Mokytojų tarybos) ir Progimnazijos direktoriaus teikiamus svarstyti klausimus.

55. Progimnazijos taryba turi teisę iš Progimnazijos administracijos gauti visą informaciją, reikalingą Progimnazijos tarybai priimant sprendimus.

56. Progimnazijos taryba vieną kartą, mokslo metų pabaigoje, už savo veiklą atsiskaito Progimnazijos bendruomenės nariams ir savo veiklos ataskaitą skelbia Progimnazijos interneto svetainėje.

57. Progimnazijos taryba veikia pagal Progimnazijos tarybos patvirtintą darbo reglamentą, neprieštaraujantį teisės aktams. Darbo reglamente, siekiant užtikrinti psichologinį vaikų saugumą, numato klausimus, kuriuos svarstant ir balsuojant mokinių atstovai nedalyvauja.

58. Progimnazijos savivaldos institucijų sprendimai yra teisėti, jei jie neprieštarauja teisės aktams.

**VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

59. Darbuotojai į darbą Progimnazijoje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

60. Progimnazijos darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.

61. Progimnazijos direktoriaus, direktoriaus pavaduotojų ugdymui kvalifikacija tobulinama ir veikla vertinama švietimo, mokslo ir sporto ministro nustatyta tvarka.

62. Progimnazijos mokytojai, pagalbos mokiniui specialistai atestuojami ir kvalifikaciją tobulina švietimo, mokslo ir sporto ministro nustatyta tvarka.

**VII SKYRIUS**

**PROGIMNAZIJOS** **TURTAS, LĖŠOS, JŲ NAUDOJIMO TVARKA IR FINANSINĖS VEIKLOS KONTROLĖ IR PROGIMNAZIJOS** **VEIKLOS PRIEŽIŪRA**

63. Progimnazija valdo patikėjimo teise perduotą savivaldybės turtą, naudoja jį ir disponuoja juo pagal įstatymus Kaišiadorių rajono savivaldybės tarybos nustatyta tvarka.

64. Progimnazijos lėšos:

64.1. valstybės biudžeto specialių tikslinių dotacijų savivaldybės biudžetui skirtos lėšos ir Kaišiadorių rajono savivaldybės biudžeto lėšos, skiriamos pagal patvirtintas sąmatas;

64.2. pajamos už teikiamas papildomas paslaugas;

64.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

64.4. kitos teisėtu būdu įgytos lėšos.

65. Progimnazija yra paramos gavėja. Lėšos naudojamos teisės aktų nustatyta tvarka.

66. Progimnazijos finansinė apskaita tvarkoma centralizuotai. Metinių ataskaitų rinkinys, metinė veiklos ataskaita rengiami, teikiami ir skelbiami Lietuvos Respublikos finansinės apskaitos įstatymo, Lietuvos Respublikos viešojo sektoriaus atskaitomybės įstatymo ir jų įgyvendinamųjų teisės aktų nustatyta tvarka.

67. Progimnazijos finansinė veikla kontroliuojama teisės aktų nustatyta tvarka.

68. Progimnazijos veiklos priežiūrą atlieka Lietuvos Respublikos švietimo, mokslo ir sporto ministro įgaliota institucija, Kaišiadorių rajono savivaldybės vykdomoji institucija ir Kaišiadorių rajono savivaldybės administracijos Švietimo, kultūros ir sporto skyrius teisės aktų nustatyta tvarka, prireikus pasitelkiant išorinius vertintojus.

**VIII SKYRIUS**

**BAIGIAMOSIOS NUOSTATOS**

69. Progimnazija turi interneto svetainę.

70. Informacija apie Progimnazijos veiklą, kurią, remiantis šiais Nuostatais ir Lietuvos Respublikos teisės aktais, reikia paskelbti viešai, skelbiama Progimnazijos interneto svetainėje.

71. Progimnazijos nuostatai keičiami Kaišiadorių rajono savivaldybės tarybos, Kaišiadorių rajono savivaldybės vykdomosios institucijos, Progimnazijos direktoriaus ir Progimnazijos tarybos iniciatyva. Pasikeitus įstatymams, Lietuvos Respublikos Vyriausybės nutarimams ar švietimo, mokslo ir sporto ministro įsakymams ir kitiems teisės aktams, kurie reglamentuoja šiuose Nuostatuose išdėstytus klausimus kitaip nei šie Nuostatai, taikomos šių teisės aktų nuostatos ir Progimnazijos nuostatai turi būti pakeisti.

72. Progimnazija reorganizuojama, likviduojama ar pertvarkoma Kaišiadorių rajono savivaldybės tarybos sprendimu Lietuvos Respublikos civilinio kodekso, Lietuvos Respublikos švietimo įstatymo ir kitų teisės aktų  nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**sprendimo ,,DĖL KAIŠIADORIŲ VACLOVO GIRŽADO PROGIMNAZIJOS NUOSTATŲ PATVIRTINIMO“ PROJEKTO AIŠKINAMASIS RAŠTAS**

2025 m. vasario 3 d.

Kaišiadorys

**1. PROJEKTO TIKSLAI IR UŽDAVINIAI**

Sprendimo projekto tikslas – užtikrinti teisės aktų vykdymą. Uždavinys – patvirtinti Kaišiadorių Vaclovo Giržado progimnazijos nuostatus.

Sprendimo projektas parengtas vadovaujantis Lietuvos Respublikos vietos savivaldos įstatymo 15 straipsnio 2 dalies 9 punktu, Lietuvos Respublikos biudžetinių įstaigų įstatymo 5 straipsnio 2 dalimi, 3 dalies 1 punktu, Lietuvos Respublikos švietimo įstatymo 43 straipsnio 4 dalimi, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo, mokslo ir sporto ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“, Mokymo nuotoliniu ugdymo proceso organizavimo būdu kriterijų aprašo, patvirtinto Lietuvos Respublikos švietimo, mokslo ir sporto ministro 2020 m. liepos 2 d. įsakymu Nr. V-1006 ,,Dėl Mokymo nuotoliniu ugdymo proceso organizavimo būdu kriterijų aprašo patvirtinimo“, 3.1 papunkčiu.

Vadovaujantis Nuostatų, įstatų ar statutų įforminimo reikalavimais, keičiasi mokyklos savivaldos reglamentavimas:

1) turi būti reglamentuota mokinių, mokytojų ir tėvų savivaldos institucijų narių skaičius, rinkimo ir atstovavimo principai, kadencijos, galimas savivaldos institucijos nario kadencijų skaičius, naujo nario paskyrimas nutrūkus savivaldos institucijos nario įgaliojimams pirma laiko, savivaldos institucijos vadovo rinkimo principas, savivaldos institucijos kompetencija, veiklos organizavimas, sprendimų priėmimo tvarka;

2) mokytojų savivaldos institucijos nariu negali būti mokyklos vadovas.

Pagal Mokymo nuotoliniu ugdymo proceso organizavimo būdu kriterijų aprašo 3.1 papunktį įteisinamas mokymas nuotoliniu ugdymo proceso organizavimo būdu.

Lietuvos Respublikos vietos savivaldos įstatymo 15 straipsnio 2 dalies 9 punkte numatyta, kad išimtinė savivaldybės tarybos kompetencija yra savivaldybės biudžetinių įstaigų nuostatų tvirtinimas mero teikimu.

Lietuvos Respublikos biudžetinių įstaigų įstatymo 5 straipsnio 2 dalis numato, kad savivaldybės biudžetinės įstaigos savininko teises ir pareigas įgyvendina savivaldybės meras, išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai savivaldybės tarybos kompetencijai (jeigu paprastosios savivaldybės tarybos kompetencijos įgyvendinimo savivaldybės taryba nėra perdavusi savivaldybės merui). 3 dalies 1 punktas numato, kad biudžetinės įstaigos savininko teises ir pareigas įgyvendinanti institucija tvirtina biudžetinės įstaigos nuostatus.

Lietuvos Respublikos švietimo įstatymo 43 straipsnio 4 dalyje nurodoma, kad mokyklos nuostatai rengiami vadovaujantis švietimo ir mokslo ministro patvirtintais Nuostatų, įstatų ar statutų įforminimo reikalavimais. Atkreiptinas dėmesys, kad nuo 2024 m. birželio 1 d. įsigaliojo Švietimo įstatymo pakeitimai, kuriais patikslintos nepriekaištingos reputacijos sąlygos, bei 59 straipsnis papildytas 16 dalimi, numatančia, kad „Valstybinės ar savivaldybės švietimo įstaigos (išskyrus aukštąją mokyklą) vadovas nepasibaigus jo kadencijai gali būti atšaukiamas iš pareigų švietimo įstaigos (išskyrus aukštąją mokyklą) steigimo dokumentuose nustatyta tvarka tik dėl šių priežasčių:

1. asmuo praranda nepriekaištingą reputaciją;
2. paaiškėja, kad dalyvaudamas viešame konkurse vadovo pareigoms eiti nuslėpė ar pateikė tikrovės neatitinkančius duomenis, dėl kurių negalėjo būti priimtas į vadovo pareigas.“

Nuo 2024 m. rugsėjo 1 d. įsigaliojo Švietimo įstatymo nuostatos, stiprinančios švietimo įstaigų savivaldos institucijas – apibrėžtos, patikslintos Mokinių tarybos, Mokytojų tarybos bei Tėvų tarybos sąvokos. Anksčiau paminėti Švietimo įstatymo pakeitimai turi būti įforminti Mokyklos nuostatuose.

Nuostatų, įstatų ar statutų įforminimo reikalavimai reglamentuoja nuostatų įforminimą, struktūrą, dėstymo tvarką ir turinį. Reikalavimais vadovaujamasi rengiant savivaldybių mokyklų (biudžetinių įstaigų) nuostatus.

Kaišiadorių Vaclovo Giržado progimnazijos nuostatų projektas suderintas su Mokyklos taryba (2025 m. sausio 30 d. protokolas Nr. V2-2).

**2. LĖŠŲ POREIKIS IR ŠALTINIAI**

Lėšos, reikalingos nuostatams įregistruoti Juridinių asmenų registre, bus apmokamos iš Kaišiadorių Vaclovo Giržado progimnazijos biudžeto.

**3. SIŪLOMOS TEISINIO REGULIAVIMO NUOSTATOS, LAUKIAMI REZULTATAI**

-

**4. KITI SPRENDIMUI PRIIMTI REIKALINGI PAGRINDIMAI, SKAIČIAVIMAI AR PAAIŠKINIMAI**

-

Švietimo, kultūros ir sporto skyriaus vyriausioji specialistė Virginija Batutienė